سّوپرمارشي هوّا حانوت كبير فين كيتباعو حوايج مختالفين بحال لماكلة، لمشروبات، لمواد د تّنضيف ؤ حوايج د دّار خرين، ؤ عكس لحانوت لعادي كياخد لكليان داكشي لّي بغا يشري رّاسو ؤ كيخلّص ف لخرجة. سّوپرمارشيات لكبار كيكونو فيهوم عادتن سربيسات خرين بحال ريسطورات، سطاسيونات د لمازوط، فارماسي، بانكة ؤ غيرهوم. يلا كان سّوپرمارشي كبير بزاف بحيت كيكونو فيه منتوجات ب عاداد هائل ؤ متنوعين ف مجالات مختالفين بحال لماكلة، مشروبات، دوزانات، پياسات ديال لمركوب ؤ د لماكينات، حوايج د سّپور، ؤ زيد ؤ زيد، كيتسما هيپرمارشي. سّوپرمارشي هوّا ختيراع ميريكاني لي بان ف تّلاتينات د لقرن لعشرين، ؤ نتاشر ف رّبعينات ؤ لخمسينات ب سباب لأتمنة لهابطة ديالو، ب لموقارنة معا لحوانت لعاديين. ف لمغريب، سّوپرمارشيات بانو سيرتو ف لبدية د تّسعينات، فاش تّبنا أول سوپرمارشي د مرجان ف رّباط ف 1991. قبل من داكشي كان لبيع ؤ شّرا مقصور علا لأسواق تّقليدية، لمارشيات ؤ لحوانت. "موسوعة بريطانيكا، سوپرمارشي" (بنڭليزية). Dossier: La grande distribution au Maroc (PDF) (Thesis) (بلفرانساوية).